pythainlp/thaigov-v2-corpus-22032023 huggingface dataset:
วันพุธที่ 20 ตุลาคม 2564
โฆษกรัฐบาลเผย “นายกฯ” ขอบคุณแนวทางการเตรียมพร้อมรับนักท่องเที่ยว พร้อมสั่งการเน้นย้ำการสร้างความเข้าใจและร่วมกันปฏิบัติตามมาตรการ
โฆษกรัฐบาลเผย “นายกฯ” ขอบคุณแนวทางการเตรียมพร้อมรับนักท่องเที่ยว พร้อมสั่งการเน้นย้ำการสร้างความเข้าใจและร่วมกันปฏิบัติตามมาตรการ
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า กรณีกระทรวงการท่องเที่ยวและกีฬา โดยการท่องเที่ยวแห่งประเทศไทย (ททท.) เตรียมพร้อมเปิดพื้นที่บลูโซน และ 3 แนวทางเปิดประเทศรับนักท่องเที่ยวต่างชาติ ขานรับนโยบายเดินหน้าเปิดประเทศรับการเดินทางเข้าประเทศไทย โดยไม่ต้องกักตัว สำหรับผู้ที่ฉีดวัคซีนครบโดสแล้ว ตั้งแต่วันที่ 1 พฤศจิกายน เป็นต้นไป นั้น
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมการทำงานของทุกหน่วยงานที่เกี่ยวข้องซึ่งได้ตอบรับแนวนโยบายการเปิดประเทศ พร้อมได้สั่งการให้ทุกหน่วยงานพูดคุยและทำความเข้าใจกับสถานประกอบการต่าง ๆ ให้เข้าใจถึงสถานการณ์ และความจำเป็นในการดำเนินมาตรการของรัฐบาล ตลอดจนขอความร่วมมือจากทุกภาคส่วนปฏิบัติตามมาตรการ เพื่อให้สามารถขับเคลื่อนเศรษฐกิจควบคู่ไปกับการดูแลด้านสาธารณสุขของประชาชนไทย รวมถึงผู้ที่เดินทางเข้ามาในประเทศด้วย
ทั้งนี้ การเปิดพื้นที่บลูโซนนั้นเป็นมาตรการเพื่อเป็นการสร้างความเชื่อมั่น แรงจูงใจให้แก่นักท่องเที่ยวและผู้ประกอบการในพื้นที่ โดยสามารถกำหนดหรือปรับมาตรการป้องกันและควบคุมโรคให้เป็นไปตามระดับการจัดการตามพื้นที่เฝ้าระวังได้เอง และสามารถเปิดกิจกรรมได้ทุกประเภท ยกเว้นสถานบริการ สถานบันเทิง และสถานบริการอื่นในลักษณะคล้ายกันที่ยังไม่อนุญาตให้เปิด รวมถึงห้ามจัดกิจกรรมรวมกลุ่มคนมากกว่า 500 คน โดยการเปิดพื้นที่บลูโซนจะแบ่งออกเป็น 4 ระยะ ทั้งนี้ ขึ้นอยู่กับความพร้อมของแต่ละพื้นที่ โดยเน้นการฉีดวัคซีนให้กับประชาชนในพื้นที่ได้เกิน 70% รวมถึงความพร้อมด้านสาธารณสุข อัตราการครองเตียงเหลืองแดงต้องไม่เกิน 80% สัดส่วนผู้ติดเชื้อรายใหม่จะต้องไม่เกิน 5-10 คน ต่อจำนวนประชากร 1 แสนคนต่อวัน
นายธนกร กล่าวว่า สำหรับนักท่องเที่ยวต่างชาติที่จะเดินทางเข้ามานั้น ประเทศไทยยินดีต้อนรับแต่จะมีเงื่อนไขและวิธีปฏิบัติที่แตกต่างกัน ขึ้นอยู่กับระดับความเสี่ยงของประเทศต้นทาง และการฉีดวัคซีนของนักท่องเที่ยว ทั้งนี้ เป็นไปตาม 3 แนวทางการรับนักท่องเที่ยวต่างชาติ ของ ททท. รัฐบาลเชื่อมั่นว่านโยบายการเปิดประเทศดังกล่าว จะมีส่วนสำคัญในการพลิกฟื้นเศรษฐกิจของไทย โดยเฉพาะในภาคการท่องเที่ยวให้กลับมาเดินหน้าต่อไปได้ รวมไปถึงการพลิกโฉมประเทศด้วย อย่างไรก็ดี นายกรัฐมนตรี และรัฐบาลยังคงให้ความสำคัญกับการควบคุมการแพร่ระบาดของโควิด-19 โดยเฉพาะการเร่งฉีดวัคซีนให้ครอบคลุม เพื่อทำให้ไทยเป็นจุดหมายปลายทางที่ดึงดูดนักท่องเที่ยวและมาตรการควบคุมดูแลทางสาธารณสุขที่เป็นระบบ
วันอาทิตย์ที่ 12 ธันวาคม 2564
นายกฯ ปลื้มดัชนีความเชื่อมั่นผู้บริโภคเพิ่มสูงขึ้นต่อเนื่องเป็นเดือนที่ 4 เน้นย้ำกระตุ้นเศรษฐกิจปลายปี สร้างความเชื่อมั่นเพิ่ม
.....
นายธนกร วังบุญคงชนะ โฆษกรัฐบาล เผย พลเอก ประยุทธ์ จันทร์โอชา นายกรัฐมนตรี และ รมว. กลาโหม พอใจตัวเลขดัชนีความเชื่อมั่นผู้บริโภคโดยรวมประจำเดือน พ.ย. 64 ที่ปรับตัวสูงขึ้นอยู่ที่ 45.2 จากเดิมที่ 43.4 ในเดือน ต.ค. เป็นการปรับเพิ่มขึ้นอย่างเนื่อง 4 เดือนติดต่อกัน
.
ปัจจัยสำคัญที่ส่งผลต่อความเชื่อมั่นผู้บริโภค ได้แก่ ภัยพิบัติ/ โรคระบาด รองลงมาคือ เศรษฐกิจไทยและเศรษฐกิจโลก/ มาตรการของภาครัฐ/ การเมือง/ สังคม/ ความมั่นคง/ ราคาสินค้าเกษตร
.
จากสถานการณ์การแพร่ระบาดของโรคโควิด-19 ที่ปรับตัวดีขึ้น รวมถึงการผ่อนคลายมาตรการของรัฐบาล ทำให้ภาคเอกชนสามารถกลับมาดำเนินธุรกิจได้เพิ่มมากขึ้น และคาดว่าโครงการ/แผนงานที่แต่ละกระทรวงจัดเตรียมเพื่อมอบเป็นของขวัญปีใหม่ให้แก่ประชาชนตามข้อสั่งการของนายกรัฐมตรี จะยิ่งช่วยเสริมบรรยากาศเศรษฐกิจ กระตุ้นการใช้จ่ายในช่วงปลายปีนี้ด้วย
#ไทยคู่ฟ้า#ร่วมต้านโควิด19
-------------------
วันศุกร์ที่ 27 สิงหาคม 2564
รมว.แรงงาน มอบหมายอธิบดีกรมการจัดหางาน ลงพื้นที่สมุทรปราการ แจกข้าวกล่องแคมป์คนงาน เฟส 2
อธิบดีกรมการจัดหางาน  ลงพื้นที่ตรวจเยี่ยมให้กำลังใจพร้อมมอบข้าวกล่อง และเครื่องอุปโภคบริโภคให้คนงานในแคมป์พื้นที่จังหวัดสมุทรปราการ
ที่ถูกสั่งปิดตามมาตรการควบคุม
การแพร่ระบาดของโควิด-19 ตามที่รับมอบหมายจากรัฐมนตรีว่าการกระทรวงแรงงาน
วันที่ 27 สิงหาคม 2564 นายไพโรจน์ โชติกเสถียร อธิบดีกรมการจัดหางาน เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงานมีความห่วงใยแรงงานในแคมป์ก่อสร้างที่ถูกปิดตามมาตรการควบคุมการแพร่ระบาด จึงได้มอบหมายตนลงพื้นที่จังหวัดสมุทรปราการ ตรวจเยี่ยมให้กำลังใจ และรับฟังความเดือดร้อนของแรงงานแคมป์ก่อสร้าง พร้อมมอบอาหารกล่อง ตามโครงการให้ความช่วยเหลือคนต่างด้าว ด้านอาหาร ระยะที่ 2 ของกรมการจัดหางาน และเครื่องอุปโภคบริโภคที่ได้รับการช่วยเหลือจากภาคเอกชนและประชาชนที่มีธารน้ำใจแก่คนงานในแคมป์ ซึ่งในวันนี้ได้ตรวจเยี่ยมกระบวนการแจกจ่ายอาหารของสำนักงานจัดหางานจังหวัดสมุทรปราการทุกอย่างเป็นไปด้วยความเรียบร้อยดี และมอบอาหารแก่แรงงานในแคมป์ก่อสร้าง บริษัท ธนโชค คอนเนคชั่น จำกัด บริษัท ปทุมพงษ์ จำกัด และบริษัท คงทน จำกัด ที่อยู่ในพื้นที่รับผิดชอบของสำนักงานจัดหางานจังหวัดสมุทรปราการ
“สำหรับโครงการให้ความช่วยเหลือคนต่างด้าว ด้านอาหาร ระยะที่ 2 เป็นการติดตามช่วยเหลือ และบรรเทาความเดือดร้อนด้านอาหารแก่แรงงานต่างด้าวที่ทำงานในกิจการก่อสร้าง
ที่ถูกสั่งปิดตามมาตรการฯ ระหว่างวันที่ 21 – 31 สิงหาคม 2564 เป็นเวลา 11 วัน เป้าหมาย 440,000 กล่อง โดยกรมการจัดหางานใช้งบจากกองทุนเพื่อการบริหารจัดการการทำงานของคนต่างด้าวสนับสนุนค่าอาหารวันละ 2 มื้อ แบ่งเป็นมื้อกลางวันและมื้อเย็น เพื่อแจกจ่ายแก่แรงงานแคมป์ในพื้นที่กรุงเทพมหานคร และปริมณฑล ได้แก่ ปทุมธานี สมุทรสาคร นครปฐม และสมุทรปราการ ในส่วนของจังหวัดสมุทรปราการ มีแคมป์คนงานรวม 134 แห่ง แรงงานต่างด้าว จำนวน 4,028 คน มีการจัดอาหารช่วยเหลือรวมวันละ 8,056 กล่องโดยแบ่งเป็น 2 มื้อต่อวัน ซึ่งนอกจากบรรเทาความเดือดร้อนให้แรงงานในแคมป์ก่อสร้างแล้ว ยังสามารถช่วยกลุ่มผู้ค้าหาบเร่แผงลอย ผู้ประกอบการร้านอาหาร ร้านค้ารายย่อยที่ได้รับความเดือดร้อนจากการแพร่ระบาดโควิด-19 ให้มีรายได้เพิ่มขึ้น” อธิบดีกรมการจัดหางาน กล่าว
วันศุกร์ที่ 24 กันยายน 2564
คกก.ปฏิรูปที่ดินเพื่อเกษตรกรรม ไฟเขียวงบกองทุนปี 65 พัฒนาเกษตรยั่งยืน วงเงินรวมกว่า 200 ล้านบาท
คกก.ปฏิรูปที่ดินเพื่อเกษตรกรรม ไฟเขียวงบกองทุนปี 65 พัฒนาเกษตรยั่งยืน วงเงินรวมกว่า 200 ล้านบาท
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังการประชุมคณะกรรมการปฏิรูปที่ดินเพื่อเกษตรกรรม (คปก.) ผ่านระบบประชุมทางไกล Application : Zoom ว่า ที่ประชุมได้พิจารณาอนุญาตการใช้ประโยชน์และอนุมัติงบประมาณกองทุนการปฏิรูปที่ดินเพื่อเกษตรกรรม จาก คปก. ปีงบประมาณ พ.ศ. 2565 วงเงินรวมกว่า 200 ล้านบาท ประกอบด้วย โครงการเพื่อพัฒนาคุณภาพชีวิตความเป็นอยู่ของเกษตรกรในเขตปฏิรูปที่ดิน คือ โครงการส่งเสริมเกษตรอินทรีย์ โครงการส่งเสริมระบบวนเกษตร โครงการส่งเสริมและพัฒนาเกษตรทฤษฎีใหม่ โครงการพัฒนาธุรกิจชุมชน โครงการศูนย์บริการประชาชนในเขตปฏิรูปที่ดิน โครงการจัดที่ดินชุมชนแปลงที่อยู่อาศัยของเกษตรกร โครงการสำรวจรังวัดปรับปรุงแผนที่แปลงที่ดินตามมาตรฐาน RTK GNSS Network และโครงการเพื่อการดำเนินงานในการดูแลและพัฒนาเขตปฏิรูปที่ดิน เป็นการอนุมัติงบประมาณเพื่อใช้ในการตรวจสอบที่ดินในเขตปฏิรูปที่ดินเพื่อให้เกิดการใช้ประโยชน์ของพื้นที่ให้มีศักยภาพเพื่อเกษตรกรรมสูงสุด ซึ่งการใช้จ่ายเงินกองทุนดังกล่าว เป็นการใช้ตามแผนการใช้จ่ายโครงการเพื่อการปฏิรูปที่ดินเพื่อเกษตรกรรมที่เร่งด่วน และเป็นภารกิจของ ส.ป.ก. โดยตรงแต่ไม่ได้รับเงินงบประมาณ
นอกจากนี้ ที่ประชุมยังได้อนุมัติการใช้ที่ดินเพื่อกิจการสาธารณูปโภคและกิจการอื่น ๆ ในเขตปฏิรูปที่ดินกว่า 10 แห่ง เพื่อประโยชน์ของพี่น้องเกษตรกรในเขตปฏิรูปที่ดินในการยกระดับคุณภาพชีวิตและอำนวยความสะดวกเกษตรกร อาทิ การอนุญาตให้ใช้ที่ดินของส่วนราชการเพื่อจัดตั้งโรงเรียนมัธยม ศาสนสถาน สำนักงานขององค์การปกครองส่วนท้องถิ่น และโรงผลิตก๊าซชีวภาพจากมูลสุกรของเกษตรกรในพื้นที่เพื่อใช้เป็นพลังงานทดแทนก๊าซแอลพีจีในครัวเรือน
ด้าน ดร.วิณะโรจน์ ทรัพย์ส่งสุข เลขาธิการ ส.ป.ก. กล่าวเพิ่มเติมว่า การอนุมัติโครงการและการอนุญาตให้ใช้พื้นที่ดังกล่าว เป็นไปเพื่อประโยชน์ของเกษตรกรในเขตปฏิรูปที่ดิน โดยเฉพาะในโครงการส่งเสริมเกษตรอินทรีย์ ระบบวนเกษตร และการพัฒนาเกษตรทฤษฎีใหม่ ที่จะช่วยต่อยอดและยกระดับคุณภาพชีวิตของเกษตรกรให้มีความมั่นคง มั่งคั่ง ยั่งยืน และเป็นไปตามอีกภารกิจหลักของ ส.ป.ก. ที่ส่งเสริมและพัฒนาพื้นที่ให้มีความเหมาะสมกับการอยู่อาศัยโดยสามารถพึ่งพาตนเองได้ ตามหลักปรัชญาเศรษฐกิจพอเพียงที่รัชกาลที่ 9 ได้พระราชทานและรัชกาลที่ 10 ทรงสืบสานและต่อยอด
วันพฤหัสบดีที่ 5 สิงหาคม 2564
2 แนวทางดูแลผู้ป่วยโควิดที่ตรวจเชื้อด้วย ATK
....
กรมการแพทย์ กระทรวงสาธารณสุข แจ้งแนวทางการดูแลผู้ป่วยโควิดที่ตรวจหาเชื้อโควิด-19 ด้วย Antigen test kit (ATK) ไปยังนายเเพทย์สาธารณสุขและ รพ. ทุกแห่งทั่วประเทศ เพื่อให้ผู้ป่วยเข้าถึงระบบการรักษาได้เร็วขึ้น
.
1) หากผล ATK เป็นบวก เรียกว่า “ผู้ติดเชื้อเข้าข่าย” สามารถรับยาและเข้ารับการรักษาแบบแยกกักที่บ้าน (Home isolation) ได้ทันที
.
2) หากจำเป็นต้องเข้ารับการรักษาแยกกักในชุมชน (Community isolation) หรือในสถานพยาบาล "ผู้ติดเชื้อเข้าข่าย" ควรตรวจด้วยวิธี RT-PCR ซ้ำ เพราะ ATK ให้ผลบวกลวง 3-5% และระหว่างรอผลตรวจ RT-PCR ให้แยกจากผู้ติดเชื้อโควิด-19 ด้วย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 13 ตุลาคม 2564
สถาบันการเงินของรัฐ ประกาศขยายเวลาเปิดให้บริการสาขาในห้างสรรพสินค้า เป็นตั้งแต่เวลา 11.00-18.00 น. เริ่มวันศุกร์ที่ 15 ตุลาคม 2564 เป็นต้นไป
สงร. และสมาชิก 4 แห่ง ที่มีสาขาให้บริการในห้างสรรพสินค้า ขยายเวลาการเปิดให้บริการสาขาของธนาคารในห้างสรรพสินค้า ศูนย์การค้า และคอมมูนิตี้มอลล์ จากเดิมเวลา 11.00–17.00 น. มาเป็นเวลา 11.00–18.00 น. ตั้งแต่วันศุกร์ที่ 15 ตุลาคม 2564 เป็นต้นไป
สมาคมสถาบันการเงินของรัฐ (สงร.) และสถาบันการเงินสมาชิก 4 แห่ง ที่มีสาขาให้บริการในห้างสรรพสินค้า ประกอบด้วย ธนาคารอาคารสงเคราะห์ (ธอส.) ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และ ธนาคารอิสลามแห่งประเทศไทย (ธอท.) พร้อมขยายเวลาการเปิดให้บริการสาขาของธนาคารในห้างสรรพสินค้า ศูนย์การค้า และคอมมูนิตี้มอลล์ จากเดิม เวลา 11.00 – 17.00 น. มาเป็นเวลา 11.00 – 18.00 น. ตั้งแต่วันศุกร์ที่ 15 ตุลาคม 2564 เป็นต้นไป ซึ่งสอดคล้องกับที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. ที่มีมติลดระยะเวลาห้ามออกนอกเคหสถาน (เคอร์ฟิว) ในช่วงเวลา 22.00-04.00 น. จากเดิมเริ่มตั้งแต่ 21.00 น. และให้ขยายเวลาเปิดห้างสรรพสินค้า ร้านอาหาร ร้านสะดวกซื้อ ตลาดสด ตลาดนัด ได้ถึง 21.00 น. จากเดิมให้ปิดก่อน 20.00 น. เพื่อให้ลูกค้าประชาชนได้รับบริการจากสถาบันการเงินของรัฐได้อย่างสะดวกมากขึ้น
ทั้งนี้ ธนาคารยังคงยกระดับมาตรการป้องกันการแพร่ระบาดของเชื้อไวรัส COVID-19 อย่างเต็มที่ โดยคำนึงถึงความปลอดภัยทั้งของลูกค้า และพนักงานทุกคน พร้อมกำหนดวิธีบริหารจัดการในสาขาภายใต้มาตรการด้านสาธารณสุขอย่างเคร่งครัด อาทิ การจำกัดช่องการให้บริการ และจำนวนลูกค้าที่มาใช้บริการในแต่ละสาขา เพื่อเว้นระยะห่างที่เหมาะสม และจัดให้มีจุดวางแอลกอฮอล์หรือเจลล้างมือในบริเวณจุดคัดกรองทางเข้า-ออก และหน้าช่องให้บริการ รวมถึงยังมีเจ้าหน้าที่ดูแลทำความสะอาดสาขาตลอดระยะเวลาเปิดให้บริการ
วันอังคารที่ 23 สิงหาคม 2565
Health working group puts a focus on “One Health” to energize economic growth, according to public health minister
August 23: APEC’s health working group has kept doing its job to translate a concept of “One health” into action by building up aggressive economic and public health security platform under the APEC’s Putrajaya Vision 2040
August 23: APEC’s health working group has kept doing its job to translate a concept of “One health” into action by building up aggressive economic and public health security platform under the APEC’s Putrajaya Vision 2040, that emphasizes a use of innovation and technology in emerging infectious disease response and vaccination across the life-course for all individuals assessment.
Deputy prime minister and public health minister Anutin Charnvirakul said that the Health Working Group (HWG) has done its job for the second day, with strong efforts to review and improve strategic action plans to achieve the APEC’s member commitment on Putrajaya Vision 2040 and The North Star: A 2030 strategy for enabling resilient health systems and promoting the health of populations in the Asia Pacific.
He said that the APEC’s Putrajaya Vision 2040 has put an emphasis on how to use digital technology and innovation for public health service and economic development, which will be meaningful elements to improve people’s living condition in the region and prepare for encountering the emerging infectious diseases. The technology and innovation will help respond, prevent and control unexpected communicable diseases more effectively, together with improving quality of nutrition in children and taking care of senior citizen. Moreover, he stressed that medical innovation is very important to strengthen public health system.
In the meeting, participants have expressed opinions and shared spotlights of best practices in their own cases. The meeting has also expected to come up with the statement to affirm cooperation on achieving the targets.
Mr Anutin further said that the issue of gaps and challenges in achieving the goals established in the action plan is discussed, which the HWG would like to achieve action plan, including an access and uptake of vaccination across the life-course for all individuals, a confidence in vaccination creation and establishment of sustainable immunization financing solutions. A discussion to update safe passage and vaccine certificate was made at the meeting in a bid to create a balance between health and economy.
Regarding the exhibition, there are many showcases of post-COVID-19’s economic recovery, including medical hub, advanced technology for medical treatment, and Thai massage and spa, which has received positive feedbacks from visitors.
**************************** August, 23 2022
วันศุกร์ที่ 17 มิถุนายน 2565
เริ่มแล้ว วธ.-คกก.ภาพยนตร์และวีดิทัศน์แห่งชาติ-คกก.ปฏิรูปประเทศด้านการสื่อสารมวลชนฯ ขับเคลื่อน Soft Power จัด Workshop สื่อไทย
เริ่มแล้ว วธ.-คกก.ภาพยนตร์และวีดิทัศน์แห่งชาติ-คกก.ปฏิรูปประเทศด้านการสื่อสารมวลชนฯ ขับเคลื่อน Soft Power จัด Workshop สื่อไทย สร้างความเข้าใจ-นำไปใช้-กำหนดทิศทางเดียวกัน จัดทำแผนปฏิบัติการส่งเสริมภาพลักษณ์ประเทศฯ เกิดมูลค่าทางเศรษฐกิจ
เริ่มแล้ว วธ.-คกก.ภาพยนตร์และวีดิทัศน์แห่งชาติ-คกก.ปฏิรูปประเทศด้านการสื่อสารมวลชนฯ ขับเคลื่อน Soft Power จัด Workshop สื่อไทย สร้างความเข้าใจ-นำไปใช้-กำหนดทิศทางเดียวกัน จัดทำแผนปฏิบัติการส่งเสริมภาพลักษณ์ประเทศฯ เกิดมูลค่าทางเศรษฐกิจ สร้างชื่อเสียงและภาพลักษณ์ที่ดีของไทยในระดับเวทีโลก
วันที่ ๑๕ มิถุนายน ๒๕๖๕ นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีเปิดการประชุมเชิงปฏิบัติการการจัดทำ (ร่าง) แผนปฏิบัติการการส่งเสริมภาพลักษณ์ประเทศผ่านสื่อบันเทิงในลักษณะอำนาจละมุน โดยมีนายกฤษฎา คงคะจันทร์ รองปลัดกระทรวงวัฒนธรรม คณะกรรมการปฏิรูปประเทศด้านการสื่อสารมวลชน เทคโนโลยีสารสนเทศ คณะกรรมการภาพยนตร์และวีดิทัศน์แห่งชาติ สมาคม ผู้บริหารกระทรวงวัฒนธรรม และเจ้าหน้าที่ที่เกี่ยวข้อง ร่วมการประชุม ณ โรงแรมทาวน์ อิน ทาวน์ กรุงเทพฯ
ปลัดกระทรวงวัฒนธรรม กล่าวว่า ตามที่รัฐบาลมีนโยบายขับเคลื่อนงาน Soft Power ความเป็นไทยสู่สากล และมอบหมายให้กระทรวงวัฒนธรรม (วธ.) โดยคณะกรรมการภาพยนตร์และวีดิทัศน์แห่งชาติบูรณาการความร่วมมือกับหน่วยงานที่เกี่ยวข้องดำเนินงานส่งเสริมภาพลักษณ์ที่ดีของประเทศสู่สากลผ่านงานศิลปวัฒนธรรม การท่องเที่ยว ผลิตภัณฑ์ทางวัฒนธรรม สินค้าและบริการผ่านสื่อบันเทิงในลักษณะอำนาจละมุน (Soft Power) สอดคล้องการขับเคลื่อนโมเดลเศรษฐกิจใหม่ BCG และผลักดัน “Soft Power” ความเป็นไทยของวธ. ที่มุ่งส่งเสริมวัฒนธรรม 5F โดยเฉพาะอุตสาหกรรมภาพยนตร์ และมุ่งสร้างภาพลักษณ์ที่ดีของประเทศและส่งเสริมการค้าการลงทุนในอุตสาหกรรมต่าง ๆ ของประเทศในระยะยาว จึงดำเนินการจัดโครงการประชุมเชิงปฏิบัติการ “การจัดทำ (ร่าง) แผนปฏิบัติการการส่งเสริมภาพลักษณ์ประเทศผ่านสื่อบันเทิงในลักษณะอำนาจละมุน” วันที่ ๑๕ – ๑๖ มิถุนายน ๒๕๖๕ ที่โรงแรมทาวน์ อิน ทาวน์ กรุงเทพมหานคร เพื่อให้หน่วยงานด้านอุตสาหกรรมสื่อบันเทิงไทยทั้งภาครัฐและเอกชน สามารถกำหนดทิศทางและแนวทางนโยบายสำหรับใช้ในการส่งเสริมภาพลักษณ์ประเทศผ่านสื่อบันเทิงในลักษณะอำนาจละมุนตามภารกิจของหน่วยงาน ส่งเสริมให้หน่วยงานต่าง ๆ เข้าใจ Soft Power ผ่านสื่อบันเทิงมากขึ้น และนำไปใช้เป็นเครื่องมือส่งเสริม Soft Power ที่เกี่ยวข้องกับงานของตนเองได้อย่างมีประสิทธิภาพสูงสุด
นางยุพา กล่าวอีกว่า กิจกรรมภายในการประชุมเชิงปฏิบัติการฯ มีการบรรยายองค์ความรู้ โดยประธานคณะกรรมการปฏิรูปประเทศด้านการสื่อสารมวลชน เทคโนโลยีสารสนเทศ มีการจัดทำ Workshop ร่วมกันระหว่างหน่วยงานด้านอุตสาหกรรมสื่อบันเทิงไทยทั้งภาครัฐและเอกชน โดยแบ่งออกเป็น ๕ กลุ่ม คือ กลุ่มเผยแพร่ผ่านโรงภาพยนตร์ กลุ่มเผยแพร่ผ่านโทรทัศน์ กลุ่มเผยแพร่ผ่านอินเทอร์เน็ตและ Metaverse กลุ่มเผยแพร่ผ่านสื่อโฆษณาและสื่อ Social Media และกลุ่ม Content and Strategic รวมทั้งร่วมกันสรุปผลการจัดทำ Workshop เพื่อนำไปสู่การจัดทำแผนร่างปฏิบัติการฯ พร้อมขับเคลื่อน Soft Power ไปในทิศทางเดียวกัน ให้เกิดเป็นมูลค่าทางเศรษฐกิจ เกิดการสร้างชื่อเสียงและภาพลักษณ์ที่ดีของไทยในระดับเวทีโลก ทั้งนี้ หลังจากจัดทำแผนปฏิบัติการส่งเสริมภาพลักษณ์ประเทศฯ แล้วเสร็จจะจัดทำแผนปฏิบัติการฯ ต่อคณะกรรมการภาพยนตร์และวีดิทัศน์แห่งชาติเพื่อพิจารณาเสนอรัฐบาล เพื่อเสนอของบประมาณสนับสนุนจากรัฐบาลต่อไป
วันจันทร์ที่ 2 สิงหาคม 2564
รมว.ทส. ร่วมต้อนรับ รองประธานาธิบดีสวิส และรับมอบอุปกรณ์ทางการแพทย์
รมว.ทส. ร่วมต้อนรับ รองประธานาธิบดีสวิส และรับมอบอุปกรณ์ทางการแพทย์
รมว.ทส. ร่วมต้อนรับ รองประธานาธิบดีสวิส และรับมอบอุปกรณ์ทางการแพทย์
วันนี้ (2 สิงหาคม 2564) เวลา 15.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) ร่วมคณะนายกรัฐมนตรี พลเอก ประยุทธ์ จันทร์โอชา ในการให้การต้อนรับและหารือร่วมกับ นายอิกนาซิโอ กัสซิส (H.E. Mr. Ignazio Cassis) รองประธานาธิบดีและรัฐมนตรีว่าการกระทรวงการต่างประเทศสมาพันธรัฐสวิส ในโอกาสเดินทางเยือนประเทศไทย เพื่อฉลองโอกาสครบรอบ 90 ปี การสถาปนาความสัมพันธ์ทางการทูตไทย-สมาพันธรัฐสวิส และมอบอุปกรณ์ทางการแพทย์ โดยมีรัฐมนตรีว่าการกระทรวงการต่างประเทศ รองนายกรัฐมนตรี และรัฐมนตรีว่าการกระทรวงสาธารณสุข ร่วมหารือและให้การต้อนรับ ณ ห้องสีงาช้าง ตึกไทยคู่ฟ้า ทำเนียบรัฐบาล
การเยือนประเทศไทยของรองประธานาธิบดีและรัฐมนตรีว่าการกระทรวงการต่างประเทศสมาพันธรัฐสวิสในฐานะแขกของรัฐบาลไทยเป็นครั้งแรก ได้มีการหารือในประเด็นที่ทั้งสองฝ่ายให้ความสนใจ และกระชับความสัมพันธ์ทวิภาคีระหว่างกัน พร้อมหวังว่าทั้งสองฝ่ายจะรักษาพลวัตของความร่วมมือระหว่างทั้งสองฝ่าย ทั้งด้านการค้า การลงทุน การท่องเที่ยว และความร่วมมือด้านสิ่งแวดล้อม และความร่วมมือในเวทีระหว่างประเทศ ให้ใกล้ชิดต่อไป
ทั้งนี้ ภายหลังเสร็จสิ้นการหารือ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เป็นประธานร่วมกับรองประธานาธิบดีและรัฐมนตรีว่าการกระทรวงการต่างประเทศสมาพันธรัฐสวิส ในพิธีรับมอบอุปกรณ์เวชภัณฑ์ทางการแพทย์ ประกอบด้วย ชุดตรวจ Antigen Test Kit จำนวน 1.1 ล้านชุด และ Ventilator (เครื่องช่วยหายใจ) จำนวน 102 เครื่อง โดยนายกรัฐมนตรีได้กล่าวขอบคุณในไมตรีจิตของรัฐบาลสมาพันธรัฐสวิสในครั้งนี้ ซึ่งเป็นสิ่งจำเป็นอย่างยิ่ง และจะช่วยสนับสนุนให้ไทยสามารถควบคุมการแพร่ระบาดของโรคโควิด-19 ได้อย่างมีประสิทธิภาพมากยิ่งขึ้น
วันจันทร์ที่ 22 พฤศจิกายน 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยในพื้นที่ 6 จังหวัดประจำวันที่ 22 พฤศจิกายน 2564 เวลา 08.30 น. สัญจรผ่านได้ 10 สายทาง ไม่สามารถสัญจรผ่านได้ 2 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 22 พฤศจิกายน 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 6 จังหวัด รวม 12 สายทาง สัญจรผ่านได้ 10 สายทาง และไม่สามารถสัญจรผ่านได้ 2 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 22 พฤศจิกายน 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 6 จังหวัด ได้แก่ พระนครศรีอยุธยา ชัยภูมิ มหาสารคาม ร้อยเอ็ด สุพรรณบุรี และนครปฐม รวม 12 สายทาง สามารถสัญจรผ่านได้ 10 สายทาง และไม่สามารถสัญจรผ่านได้ 2 สายทาง แบ่งเป็น น้ำท่วมสูง 1 สายทาง (1 แห่ง) ทางขาด โครงสร้างทางชำรุด กัดเซาะ 1 สายทาง (1 แห่ง) รายละเอียดดังนี้
สามารถสัญจรผ่านได้ 10 สายทาง
1. สายทาง มค.012 ถนนเชิงลาดสะพานบ้านท่าตูม ข้ามลำน้ำชี อำเภอเมือง จังหวัดมหาสารคาม น้ำท่วม 5 เซนติเมตร (ช่วง กม. ที่ 1+400 - 2+000)
2. สายทาง อย.5034 แยกทางหลวงชนบท อย.3006 (กม. ที่ 0+900) - บ้านดอนทอง อำเภอลาดบัวหลวง และเสนา จังหวัดพระนครศรีอยุธยา น้ำท่วมสูง 25 เซนติเมตร (ช่วง กม. ที่ 0+000 - 7+250)
3. สายทาง อย.3049 แยก ทล.340 (กม. ที่ 55+900) - บ้านบางตาเถร อำเภอลาดบัวหลวง จังหวัดพระนครศรีอยุธยา น้ำท่วมสูง 30 เซนติเมตร (ช่วง กม. ที่ 0+000 - 8+530)
4. สายทาง สพ.3048 แยก ทล.340 - บ้านบางตาเถร อำเภอบางปลาม้า จังหวัดสุพรรณบุรี น้ำท่วม 5 เซนติเมตร (ช่วง กม. ที่ 24+850 - 25+050)
5. สายทาง สพ.4100 แยก ทล.3422 (กม. ที่ 27+020) - บ้านสองพี่น้อง อำเภอสองพี่น้อง จังหวัดสุพรรณบุรี น้ำท่วม 30 เซนติเมตร (ช่วง กม. ที่ 1+800 - 2+000)
6. สายทาง สพ.005 สะพานบางแม่หม่าย - บางเลน อำเภอบางปลาม้า จังหวัดสุพรรณบุรี น้ำท่วม 30 เซนติเมตร (ช่วง กม. ที่ 0+100 - 0+800)
7. สายทาง สพ.014 สะพานบางซอ อำเภอสองพี่น้อง จังหวัดสุพรรณบุรี น้ำท่วม 10 เซนติเมตร (ช่วง กม. ที่ 0+000 - 0+250)
8. สายทาง นฐ.3054 แยก ทล.340 (กม. ที่ 28+400) - บ้านคลองพระยาบันลือ อำเภอลาดบัวหลวง บางเลน และสองพี่น้อง จังหวัดนครปฐม น้ำท่วม 15 เซนติเมตร (ช่วง กม. ที่ 0+800 - 10+000)
9. สายทาง นฐ.4055 แยก ทล.3296 (กม. ที่ 7+300) - แยก ทล. 3036 (กม. ที่ 22+000) อำเภอบางเลน และดอนตูม จังหวัดนครปฐม น้ำท่วม 5 เซนติเมตร (ช่วง กม. ที่ 0+200 - 6+000)
10. สายทาง นฐ.058 สะพานบางไผ่นารถข้ามแม่น้ำท่าจีน อำเภอบางเลน จังหวัดนครปฐม น้ำท่วม 20 เซนติเมตร (ช่วง กม. ที่ 0+000 - 0+363)
ไม่สามารถสัญจรผ่านได้ 2 สายทาง
1. สายทาง ชย.024 สะพานข้ามแม่น้ำชี ท่านกโง่ อ.คอนสวรรค์ จ.ชัยภูมิ เส้นทางขาด (ช่วง กม.ที่ 2+000 ถึง 3+600)
2. สายทาง รอ.033 ถนนเชิงลาดสะพานข้ามลำน้ำชี สะพานคุยโพธิ์ - หนองแก่ง อำเภอโพธิ์ชัย จังหวัดร้อยเอ็ด น้ำท่วมสูง 60 เซนติเมตร (ช่วง กม. ที่ 2+065 - 3+490)
ทั้งนี้ ทช. ได้ติดตั้งป้ายเตือนประชาชน เตรียมความพร้อมบุคลากร เครื่องมือและเครื่องจักร เร่งเข้าซ่อมแซมฟื้นฟูสายทางที่ประสบอุทกภัยทันทีหลังน้ำลด เพื่อบรรเทาความเดือดร้อนให้กับประชาชน พร้อมทั้งติดตามสถานการณ์อย่างใกล้ชิด ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยประชาชนสามารถแจ้งเหตุอุทกภัยหรือสอบถามเส้นทางได้ที่สายด่วนกรมทางหลวงชนบท โทร. 1146
วันอังคารที่ 18 มกราคม 2565
ปลัด สธ. ติดตามสถานการณ์โรคโควิด 19 ที่ ศรีสะเกษ และ อุบลราชธานี ย้ำดูแลผู้ป่วยแบบ HI/CI ก่อน และเร่งฉีดวัคซีนเพิ่มภูมิต้านทาน
ปลัดกระทรวงสาธารณสุขลงพื้นที่ติดตามสถานการณ์ การแพร่ระบาดของโรคโควิด 19 ที่ รพ.ศรีสะเกษ และ รพ.สรรพสิทธิประสงค์ จ.อุบลราชธานี แนวโน้มเริ่มพบผู้ติดเชื้อลดลง ส่วนใหญ่ไม่มีอาการ ย้ำให้จัดระบบการดูแลรักษาที่บ้านหรือในชุมชน
ปลัดกระทรวงสาธารณสุขลงพื้นที่ติดตามสถานการณ์ การแพร่ระบาดของโรคโควิด 19 ที่ รพ.ศรีสะเกษ และ รพ.สรรพสิทธิประสงค์ จ.อุบลราชธานี แนวโน้มเริ่มพบผู้ติดเชื้อลดลง ส่วนใหญ่ไม่มีอาการ ย้ำให้จัดระบบการดูแลรักษาที่บ้านหรือในชุมชน เร่งฉีดวัคซีนโดยเฉพาะการฉีดกระตุ้นเข็มที่ 3 ช่วยเพิ่มภูมิต้านทานลดป่วยหนักลดเสียชีวิต และจัดการโรงพยาบาลตามแนวทาง COVID Free Setting
วันนี้ (18 มกราคม 2565) นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยนายแพทย์ทวีศิลป์ วิษณุโยธิน ผู้ตรวจราชการกระทรวงสาธารณสุข เขตสุขภาพที่ 10 และคณะผู้บริหารติดตามสถานการณ์โควิด 19 ที่ รพ.ศรีสะเกษ และ รพ.สรรพสิทธิประสงค์ จ.อุบลราชธานี และกล่าวว่า สถานการณ์การแพร่ระบาดของโรคโควิด 19 ระลอกนี้พบว่าเป็นสายพันธุ์โอมิครอนมากขึ้น ซึ่งผู้ติดเชื้อกว่า 90% ไม่มีอาการหรือมีอาการเล็กน้อย อัตราการเสียชีวิตอยู่ในระดับต่ำ กระทรวงสาธารณสุขจึงได้ปรับการดูแลรักษาให้เป็นระบบดูแลที่บ้านหรือในชุมชน (Home Isolation/Community Isolation) เป็นลำดับแรก ซึ่งทั้ง 2 จังหวัดพบว่าจำนวนผู้ติดเชื้อรายใหม่มีแนวโน้มลดลง สอดคล้องตามภาพรวมของประเทศ ได้ใช้การดูแลผู้ติดเชื้อด้วยระบบ HI/CI มีการจัดตั้ง Call Center ของจังหวัดและศูนย์ประสาน โควิด 19 ประจำอำเภอ/ตำบล ทำให้ผู้ติดเชื้อที่มีผลตรวจ ATK เป็นบวกได้เข้าสู่ระบบ HI อย่างรวดเร็ว โดยมีบุคลากรทางการแพทย์ติดตามอาการต่อเนื่อง หากมีอาการเปลี่ยนแปลงมากขึ้นจะส่งต่อเข้ารับการรักษาในโรงพยาบาลเพื่อสำรองเตียงไว้สำหรับผู้ป่วยกลุ่มสีเหลืองและสีแดงที่ต้องใช้ออกซิเจนไฮโฟลว์ หรือใช้เครื่องช่วยหายใจ
ทั้งนี้ ได้เน้นให้ดำเนินงานตามมาตรการ VUCA โดยเฉพาะการสื่อสารให้ประชาชนเข้ารับการฉีดวัคซีนเข็มกระตุ้น เพื่อเพิ่มภูมิคุ้มกัน และจัดทำให้โรงพยาบาลเป็นพื้นที่ปลอดภัยจากโควิด 19 (COVID Free Setting) เช่น มีการคัดกรองประชาชนที่มารับบริการจากประวัติการรับวัคซีนหรือตรวจ ATK แยกการจัดบริการผู้ป่วยโรคระบบทางเดินหายใจออกจากผู้ป่วยอื่น เพื่อลดความเสี่ยงการแพร่กระจายเชื้อ ซึ่งหากสามารถควบคุมการแพร่ระบาดของโรคได้ดี คาดว่าโรคโควิด 19 จะเข้าสู่การเป็นโรคประจำถิ่นในอนาคต
******************************* 18 มกราคม 2565
วันพุธที่ 4 พฤษภาคม 2565
หัวหน้าผู้ตรวจราชการฯ เข้าเฝ้ารับเสด็จพระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชกุศลทักษิณานุปทานและพระราชพิธีฉัตรมงคล
หัวหน้าผู้ตรวจราชการฯ เข้าเฝ้ารับเสด็จพระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชกุศลทักษิณานุปทานและพระราชพิธีฉัตรมงคล
หัวหน้าผู้ตรวจราชการฯ เข้าเฝ้ารับเสด็จพระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชกุศลทักษิณานุปทานและพระราชพิธีฉัตรมงคล
วันนี้ (4 พฤษภาคม 2565) เวลา 10.00 น. นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม เข้าเฝ้ารับเสด็จพระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชกุศลทักษิณานุปทานและพระราชพิธีฉัตรมงคล พฤษภาคม พุทธศักราช 2565 ณ พระที่นั่งอมรินทรวินิจฉัย ในพระบรมมหาราชวัง.
#กระทรวงอุตสาหกรรม
#พระราชพิธีฉัตรมงคล2565
วันพุธที่ 24 สิงหาคม 2565
รองปลัดฯ วรวรรณ เข้าร่วมประชุมคณะกรรมการนโยบาย เพิ่มขีดความสามารถในการแข่งขัน ของประเทศสำหรับอุตสาหกรรมเป้าหมาย ครั้งที่ 1/2565
รองปลัดฯ วรวรรณ เข้าร่วมประชุมคณะกรรมการนโยบาย เพิ่มขีดความสามารถในการแข่งขันของประเทศ สำหรับอุตสาหกรรมเป้าหมาย ครั้งที่ 1/2565
วันนี้ (24 สิงหาคม 2565) นางวรวรรณ ชิตอรุณ รองปลัดกระทรวงอุตสาหกรรม เข้าร่วมประชุมคณะกรรมการนโยบายเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย ครั้งที่ 1/2565 ผ่านระบบการประชุมทางไกล (VDO Conference) โดยมีพลเอกประยุทธ์ จันทร์โอชา นายกรัฐมนตรี เป็นประธานกรรมการ เพื่อพิจารณาการปรับปรุงคุณสมบัติของผู้ขอรับการส่งเสริมตามมาตรการส่งเสริมวิสาหกิจเริ่มต้นและการขอรับการส่งเสริมอุตสาหกรรมการเกษตรและเทคโนโลยีชีวภาพ โดยมีผู้แทนสำนักงานปลัดกระทรวงอุตสาหกรรม และผู้แทนสำนักงานเศรษฐกิจอุตสาหกรรม เข้าร่วมประชุม ณ ห้องประชุมชุณหะวัณ อาคารสำนักงานปลัดกระทรวงอุตสาหกรรม
วันพฤหัสบดีที่ 25 พฤศจิกายน 2564
กรมการขนส่งทางบก แจ้งเจ้าของรถที่แผ่นป้ายทะเบียนรถมีสีบนตัวอักษร หมายเลขทะเบียน ตัวอักษรบอกชื่อจังหวัดซีดจาง นำแผ่นป้ายทะเบียนรถมาเคลือบสีใหม่ได้ฟรี
ถึงวันที่ 31 ธันวาคม 2564
นางพรรณี พุ่มพันธ์ รองอธิบดีกรมการขนส่งทางบก กระทรวงคมนาคม เปิดเผยว่า ตามที่กรมการขนส่งทางบก (ขบ.) ได้ประชาสัมพันธ์ให้เจ้าของรถนำแผ่นป้ายทะเบียนรถที่สีตัวอักษร หมายเลขทะเบียน หรือตัวอักษรบอกชื่อจังหวัดซีดจาง มาเคลือบสีแผ่นป้ายทะเบียนใหม่โดยไม่เสียค่าใช้จ่าย ตั้งแต่ช่วงต้นปีที่ผ่านมา ซึ่งจะสิ้นสุดระยะเวลาดำเนินการในวันที่ 31 ธันวาคม 2564 จึงประชาสัมพันธ์เพิ่มเติมขอให้เจ้าของรถที่ยังไม่มาดำเนินการ เร่งนำแผ่นป้ายทะเบียนมาเคลือบสีภายในปีนี้ โดยสามารถตรวจสอบหมวดแผ่นป้ายทะเบียนซีดจาง ได้ที่เว็บไซต์ ขบ. หรือ https://bit.ly/3Fjon3B ส่วนใหญ่จะพบในหมวด 3กก - 4กฆ กรุงเทพมหานคร รวมถึงบางหมวดของต่างจังหวัด โดยเตรียมหลักฐานในการติดต่อ ได้แก่ ใบคู่มือจดทะเบียนรถหรือสำเนา บัตรประจำตัวประชาชนเจ้าของรถ กรณีเป็นนิติบุคคลให้ใช้หนังสือรับรองการจดทะเบียนนิติบุคคล ส่วนเจ้าของรถที่ไม่สามารถดำเนินการได้ด้วยตนเอง ต้องมีหนังสือมอบอำนาจ พร้อมสำเนาบัตรประชาชนผู้มอบอำนาจและผู้รับมอบอำนาจ โดยติดต่อขอเคลือบสีใหม่ได้ที่งานแผ่นป้ายทะเบียนรถ อาคาร 7 ขบ. โดยตรง ซึ่งสามารถรอรับได้ภายในวันที่ติดต่อทันที หรือยื่นความประสงค์ได้ที่สำนักงานขนส่งที่รถนั้นจดทะเบียนหรืออยู่ในความรับผิดชอบ เพื่อให้สำนักงานขนส่งที่รับแจ้งจัดส่งแผ่นป้ายทะเบียนเข้ามาเคลือบสีที่กรมการขนส่งทางบกใช้ระยะเวลาดำเนินการรวมจัดส่งไม่เกิน 7 วันทำการ ซึ่งเจ้าของรถสามารถใช้ใบนัดรับแผ่นป้ายทะเบียนรถเป็นหลักฐานชั่วคราวแสดงกับเจ้าพนักงานเจ้าหน้าที่แทนแผ่นป้ายทะเบียนรถที่อยู่ระหว่างส่งเคลือบสีได้ ทั้งนี้ แผ่นป้ายทะเบียนรถที่ต้องการเคลือบสีใหม่ ต้องผ่านการทำความสะอาดเบื้องต้น และอยู่ในสภาพสมบูรณ์ เช่น ไม่บิดงอ เจาะรู เป็นต้น
รองอธิบดีกรมการขนส่งทางบก กล่าวเพิ่มเติมว่า หลังจากที่ ขบ. ได้ประชาสัมพันธ์ให้เจ้าของรถนำแผ่นป้ายทะเบียนมาเคลือบสีได้โดยไม่เสียค่าใช้จ่าย พบว่า มีจำนวนการยื่นคำขอรวมทั่วประเทศมากกว่า 7,200 ราย โดยที่บางรายพบสาเหตุสีหลุดลอกมาจากการใช้งาน หรือการขัดล้างที่ไม่ถูกวิธี ซึ่งสามารถขอรับแผ่นป้ายทะเบียนใหม่ทดแทนของเดิมได้เช่นกัน แต่จะมีค่าธรรมเนียมแผ่นป้ายละ 100 บาท ดังนั้น เพื่อรักษาและยืดอายุการใช้งานแผ่นป้ายทะเบียนรถ ขอให้เจ้าของรถให้ความสำคัญกับการดูแลรักษาแผ่นป้ายทะเบียนรถให้ถูกวิธี ไม่ใช้น้ำยาขัดล้างถูรุนแรงบริเวณแผ่นป้าย ตัวอักษรหรือตัวเลข ให้ใช้น้ำเปล่าหรือน้ำผสมแชมพูอ่อนๆ และใช้ผ้านุ่มบางหรือสำลีเช็ดทำความสะอาด ส่วนเจ้าของรถที่ต้องการใส่กรอบแผ่นป้ายทะเบียนเพื่อป้องกันการชำรุดก็สามารถกระทำได้ โดยต้องเป็นกรอบใสที่มองเห็นรายละเอียดของแผ่นป้ายทะเบียนรถได้ชัดเจน ไม่มีส่วนหนึ่งส่วนใดของกรอบบดบังส่วนที่เป็นหมวดอักษร หมายเลขทะเบียน และตัวอักษรบอกชื่อจังหวัดโดยเด็ดขาด สอบถามรายละเอียดได้ที่ สำนักงานขนส่งทุกแห่ง หรือโทรสายด่วน 1584 ตลอด 24 ชั่วโมง
วันจันทร์ที่ 27 กันยายน 2564
ประธานรัฐสภา จับมือ ปลัด พม. ลงพื้นที่ จ.ลำพูน ลำปาง และตาก มอบหน้ากากอนามัยให้กลุ่มเปราะบางและเด็กป้องกันโควิด-19 พร้อมมอบถุงยังชีพและเงินสงเคราะห์ช่วยเหลือชาวบ้านเดือดร้อนจากน้ำท
ประธานรัฐสภา จับมือ ปลัด พม. ลงพื้นที่ จ.ลำพูน ลำปาง และตาก มอบหน้ากากอนามัยให้กลุ่มเปราะบางและเด็กป้องกันโควิด-19 พร้อมมอบถุงยังชีพและเงินสงเคราะห์ช่วยเหลือชาวบ้านเดือดร้อนจากน้ำท่วมใน 3 อำเภอ จ.ลำปาง
เมื่อวันที่ 27 ก.ย. 64นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า ด้วยสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ได้ส่งผลกระทบทั้งด้านเศรษฐกิจและสังคมต่อประชาชนทุกกลุ่มเป้าหมายในวงกว้างทั่วประเทศอย่างต่อเนื่องและมีแนวโน้มความรุนแรงเพิ่มมากขึ้น กระทรวง พม. จึงมีความห่วงใยกลุ่มเปราะบางที่มีความเสี่ยงสูง ได้แก่ เด็ก ผู้สูงอายุ คนพิการ คนเร่ร่อน คนไร้บ้าน ผู้ป่วยติดเตียง พ่อแม่เลี้ยงเดี่ยว และผู้ด้อยโอกาส ทั้งนี้ ในเบื้องต้น จึงจำเป็นต้องให้ความช่วยเหลือกลุ่มเปราะบางในการป้องกันการแพร่ระบาดของโควิด-19 ซึ่งวานนี้ (26 ก.ย. 64) นายชวน หลีกภัย ประธานรัฐสภาในฐานะประธานมูลนิธิเพื่อการศึกษาและสังคมพร้อมด้วยตน และคณะผู้บริหารกระทรวง พม. ได้บูรณาการร่วมกันลงพื้นที่จังหวัดลำพูน ลำปาง และตาก เพื่อมอบหน้ากากอนามัยสำหรับผู้ใหญ่ จังหวัดละ 10,000 ชิ้น รวมทั้งสิ้น 30,000 ชิ้น และหน้ากากอนามัยสำหรับเด็ก จังหวัดละ 2,000 ชิ้น รวมทั้งสิ้น 6,000 ชิ้น ให้กับผู้ว่าราชการจังหวัด เพื่อส่งต่อให้พัฒนาสังคมและความมั่นคงของมนุษย์จังหวัดนำไปแจกจ่ายช่วยเหลือกลุ่มเปราะบางสำหรับป้องกันการแพร่ระบาดของโควิด-19 อีกทั้งได้มอบนมผงสำหรับเด็ก พม. ปันสุข เพื่อนำไปช่วยเหลือครอบครัวกลุ่มเปราะบางที่ขาดแคลน โดยเฉพาะครอบครัวแม่เลี้ยงเดี่ยว ทั้งนี้ อาสาสมัครพัฒนาสังคมและความมั่นคงของมนุษย์ (อพม.) ในพื้นที่จะช่วยแจกจ่ายอย่างทั่วถึงต่อไป
นางพัชรีกล่าวเพิ่มเติมว่า สำหรับการลงพื้นที่จังหวัดลำปาง ได้มีการมอบเครื่องอุปโภคบริโภค ที่จำเป็น จำนวน 500 ชุด ให้ผู้ประสบปัญหาและได้รับผลกระทบจากอุทกภัยในพื้นที่ 3 อำเภอ ได้แก่ อำเภอเถิน สบปราบ และแม่พริก ณ ศาลาการเปรียญ วัดแม่ปะดอย อำเภอเถิน รวบทั้งได้มอบเงินช่วยเหลือสงเคราะห์ครอบครัว จำนวน 10 รายๆ ละ 2,000 บาท รวมเป็นเงิน 20,000 บาท ทั้งนี้ หากกลุ่มเปราะบางและประชาชนประสบปัญหาทางสังคมและได้รับความเดือดร้อนจากผลกระทบของโควิด-19 สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง และสำนักงานพัฒนาสังคมและความมั่นคงของมนุษย์จังหวัด และ อาสาสมัครพัฒนาสังคมฯ (อพม.) ในพื้นที่
วันอังคารที่ 5 กรกฎาคม 2565
กรมศุลกากรร่วมกับหน่วยงานสกัดกั้นยาเสพติด ยึดเคตามีน 50 กิโลกรัม มูลค่ากว่า 15 ล้านบาท
กรมศุลกากร ร่วมกับ ป.ป.ส และหน่วยงานสกัดกั้นยาเสพติด แถลงข่าวตรวจยึดยาเสพติดให้โทษประเภท 2 (เคตามีน) น้ำหนักรวมสิ่งห่อหุ้มประมาณ 50 กิโลกรัม มูลค่าประมาณ 15 ล้านบาท ณ ศูนย์แถลงข่าว ชั้น 2 อาคาร 1 กรมศุลกากร
วันนี้ (5 กรกฎาคม 2565) เวลา 10.00 น. นายพชร อนันตศิลป์ อธิบดีกรมศุลกากร พร้อมด้วย นายพงศ์เทพ บัวทรัพย์ รองอธิบดีกรมศุลกากร นายปิยะศิริ วัฒนวรางกูร รองเลขาธิการ สำนักงานคณะกรรมการป้องกันและปราบปรามยาเสพติด (ป.ป.ส.) นายปฤณ เมฆานันท์ ผู้เชี่ยวชาญด้านการปราบปรามยาเสพติด สำนักงานคณะกรรมการป้องกันและปราบปรามยาเสพติด พล.ต.ท. พรชัย เจริญวงศ์ ผู้ทรงคุณวุฒิ ปฏิบัติราชการ รอง ผบช.ปส. พล.ต. ธีรเดช กลัมพสุต ผู้อำนวยการสำนักปฏิบัติการข่าว ศูนย์รักษาความปลอดภัย (ศรภ.) นายโคดี้ ต่ง เลขานุการฝ่ายกฎหมาย จากสำนักงานเศรษฐกิจและวัฒนธรรมไทเป ประจำประเทศไทย (MJIB) ร่วมแถลงข่าวตรวจยึดยาเสพติดให้โทษประเภท 2 (เคตามีน) น้ำหนักรวมสิ่งห่อหุ้มประมาณ 50 กิโลกรัม มูลค่าประมาณ 15 ล้านบาท ณ ศูนย์แถลงข่าว ชั้น 2 อาคาร 1 กรมศุลกากร
นายพชร อนันตศิลป์ อธิบดีกรมศุลกากร เปิดเผยว่า กรมศุลกากรในฐานะหน่วยงานที่มีหน้าที่ป้องกันและปราบปรามการลักลอบนำเข้าส่งออกยาเสพติด อีกทั้ง ศูนย์อำนวยการป้องกันและปราบปรามยาเสพติดแห่งชาติที่ 11/2564 มีคำสั่งแต่งตั้งอธิบดีกรมศุลกากรเป็นประธานอนุกรรมการ สกัดกั้นการลักลอบส่งออกและนำเข้ายาเสพติดผ่านช่องทางศุลกากร เพื่อบูรณาการสกัดกั้นยาเสพติด สารตั้งต้นและเคมีภัณฑ์จำเป็นในการผลิตยาเสพติดผ่านช่องทางศุลกากร กรมศุลกากรจึงเร่งรัดดำเนินมาตรการต่าง ๆ เพื่อสกัดกั้นการลักลอบเคลื่อนย้ายยาเสพติดข้ามชาติให้ได้ผลอย่างเป็นรูปธรรม ร่วมกับหน่วยงานที่เกี่ยวข้อง โดยมีผลการปราบปราม ดังนี้
เมื่อวันที่ 29 มิถุนายน 2565 กองสืบสวนและปราบปราม กรมศุลกากร ได้ตรวจสินค้าที่มีลักษณะตรงตามความเสี่ยงในการกระทำความผิดเกี่ยวกับการลักลอบลำเลียงยาเสพติดไปยังต่างประเทศ สำแดงชนิดสินค้าเป็นเครื่องซีลสูญญากาศ โดยจะส่งออกทางท่าเรือกรุงเทพ ประเทศไทย ปลายทางไต้หวัน จึงได้ประสานข้อมูลร่วมกับหน่วยร่วมตามโครงการสกัดกั้นยาเสพติดพื้นที่ท่าเรือ (Seaport Interdiction Task Force: SITF) ประกอบด้วยกรมศุลกากร สำนักงานคณะกรรมการป้องกันและปราบปรามยาเสพติด (สำนักงาน ป.ป.ส.) กองบัญชาการตำรวจปราบปรามยาเสพติด (บช.ปส.) และศูนย์รักษาความปลอดภัยแห่งชาติ (ศรภ.) ร่วมกันตรวจสอบสินค้าดังกล่าว เมื่อวันที่ 30 มิถุนายน 2565 จากภาพเอกซเรย์พบความผิดปกติอยู่ภายในเครื่องซีลสูญญากาศ จึงได้ตรวจสอบโดยละเอียด พบวัตถุออกฤทธิ์ในประเภท 2 (เคตามีน) น้ำหนักรวมสิ่งห่อหุ้มประมาณ 50 กิโลกรัม มูลค่าประมาณ 15 ล้านบาท หากส่งออกไปยังประเทศไต้หวันจะมีมูลค่าในราคาขายส่ง ประมาณ 87.5 ล้านบาท และมีมูลค่าในราคาขายปลีกประมาณ 175 ล้านบาท จึงได้ร่วมกันตรวจยึดพร้อมทั้งขยายผลหาผู้เกี่ยวข้อง
อธิบดีกรมศุลกากร กล่าวต่ออีกว่า สำหรับสถิติการตรวจยึด - จับกุมคดียาเสพติดของกรมศุลกากร ตั้งแต่เดือนตุลาคม 2564 จนถึงปัจจุบัน มีทั้งหมด 93 คดี รวมมูลค่ากว่า 2,312 ล้านบาท ซึ่งกรมศุลกากรและหน่วยงานที่เกี่ยวข้องจะร่วมมือกันสกัดยาเสพติดไม่ให้เข้าหรือออกนอกราชอาณาจักรของไทยผ่านช่องทางศุลกากรอย่างเข้มงวดต่อไป
วันอาทิตย์ที่ 13 มีนาคม 2565
ยะลาชุบชีวิต “ต้าสวุ่ยต้อ” จากอุโมงค์หลบภัย สู่แหล่งท่องเที่ยวแห่งใหม่
.....
กรมป่าไม้ และ ศอ.บต. ดำเนินโครงการพัฒนาแหล่งท่องเที่ยวเชิงนิเวศและประวัติศาสตร์ อุโมงค์ใหญ่ “ต้าสวุ่ยต้อ” ป่าสงวนแห่งชาติ อ.เบตง จ.ยะลา ให้เป็นแหล่งท่องเที่ยวแห่งใหม่ของจังหวัดชายแดนภาคใต้ เป็นแหล่งเรียนรู้ทางประวัติศาสตร์แก่คนรุ่นหลังและนักท่องเที่ยวที่สนใจ เริ่มดำเนินการตั้งแต่ ต.ค. 64 - ก.ย. 67 โดยจะเสนอ พล.อ.ประยุทธ์ จันทร์โอชา นายกรัฐมนตรี และ รมว.กห. เพื่อทราบ ในพิธีเปิดเที่ยวบินปฐมฤกษ์ ดอนเมือง - เบตง วันจันทร์ที่ 14 มี.ค. 65
.
อุโมงค์ใหญ่ “ต้าสวุ่ยต้อ” ขุดด้วยแรงคนและใช้งานในสมัยการสู้รบระหว่างพรรคคอมมิวนิสต์มลายากับรัฐบาลมาเลเซีย ช่วงปี พ.ศ. 2491 - 2532 เพื่อเป็นที่หลบภัยทางอากาศ มีการขุดเจาะหลายสิบอุโมงค์ทางเข้าออกหลายทางเชื่อมโยงถึงกันคล้ายใยแมงมุม มีห้องนอนและพื้นที่ปฏิบัติการ เช่น สถานีวิทยุ ห้องเก็บเสบียง ฯลฯ นับเป็นการก่อสร้างจากฝีมือมนุษย์ที่ชาญฉลาด
#ไทยคู่ฟ้า#ร่วมต้านโควิด19
-------------------
วันจันทร์ที่ 4 กรกฎาคม 2565
​โฆษกรัฐบาลเผย นายกฯ แนะส่วนราชการเร่งสำรวจพื้นที่ที่การฉีดวัคซีนเข็มกระตุ้นต่ำกว่าเป้าหมายพร้อมเชิญชวนประชาชนร่วมกันเฝ้าระวังเพื่อไม่ให้เกิดการระบาดในกลุ่มที่เป็นคลัสเตอร์ใหญ่ ๆ
โฆษกรัฐบาลเผย นายกฯ แนะส่วนราชการเร่งสำรวจพื้นที่ที่การฉีดวัคซีนเข็มกระตุ้นต่ำกว่าเป้าหมายพร้อมเชิญชวนประชาชนร่วมกันเฝ้าระวังเพื่อไม่ให้เกิดการระบาดในกลุ่มที่เป็นคลัสเตอร์ใหญ่ ๆ
วันนี้ 4 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยรายงานผู้ป่วยติดเชื้อโควิด-19 วันนี้ พบผู้ติดเชื้อรายใหม่ จำนวน 1,995 ราย จำแนกเป็น ผู้ป่วยในประเทศ 1,993 ราย ผู้ป่วยมาจากต่างประเทศ 2 ราย ทำให้มีจำนวนผู้ป่วยสะสม 2,308,665 ราย (ตั้งแต่ 1 มกราคม 2565) หายป่วยกลับบ้านแล้ว 2,148 ราย หายป่วยสะสม 2,308,070 ราย (ตั้งแต่ 1 มกราคม 2565) ผู้ป่วยกำลังรักษา 24,818 ราย โดยมีจำนวนผู้ป่วยปอดอักเสบรักษาตัวอยู่ในโรงพยาบาล จำนวน 677 ราย และมีผู้เสียชีวิต 18 ราย ขณะเดียวกันมีผู้ติดเชื้อเข้าข่าย ATK เป็นบวก 1,609 คน โดย กทม.มีผู้ติดเชื้อสูงสุด 1,484 คน ขณะที่ ประเทศไทยและทั่วโลก ยังคงเผชิญหน้ากับสถานการณ์การแพร่ระบาดของโรค COVID-19
ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กำชับให้กระทรวงสาธารณสุข จัดเตรียมเวชภัณฑ์ บุคลากร และสถานที่ให้มีความพร้อมเพียงพอ และขอให้ประชาชนยังคงปฏิบัติตามมาตรการป้องกันตนเอง ร่วมกันเฝ้าระวังเพื่อไม่ให้เกิดการระบาดในกลุ่มที่เป็นคลัสเตอร์ใหญ่ ๆ รวมทั้งรณรงค์และอำนวยความสะดวกแก่ประชาชนในการเข้ารับการฉีดวัคซีน โดยเร่งสำรวจพื้นที่ที่ยังมีการฉีดวัคซีนเข็มกระตุ้นต่ำกว่าเป้าหมาย เแล้วดำเนินการให้ประชาชนสามารถเข้าถึงวัคซีนเข็มกระตุ้นได้อย่างทั่วถึง สะดวก และง่ายที่สุด
---------------
วันพุธที่ 10 พฤศจิกายน 2564
กระทรวงยุติธรรม โดยกรมสอบสวนคดีพิเศษ จับมือ ก.ล.ต. เพิ่มประสิทธิภาพการทำงานด้านอาชญากรรมทางเศรษฐกิจ
กระทรวงยุติธรรม โดยกรมสอบสวนคดีพิเศษ จับมือ ก.ล.ต. เพิ่มประสิทธิภาพการทำงานด้านอาชญากรรมทางเศรษฐกิจ
เมื่อวันอังคารที่ 9 พฤศจิกายน 2564 เวลา 11.00 น. ที่อาคารกรมสอบสวนคดีพิเศษนางสาวรื่นวดี สุวรรณมงคล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ พร้อมด้วย นายศักรินทร์ ร่วมรังษี รองเลขาธิการฯ นายเอนก อยู่ยืน ผู้ช่วยเลขาธิการฯ นางวิไลลักษณ์ เจนอนันต์พร ผู้อำนวยการฝ่ายตรวจสอบตลาดทุน 2 นางพัฒนพร ไตรพิพัฒน์ ผู้อำนวยการฝ่ายตรวจสอบตลาดทุน 1 และนายสุเมธ วิเชียรชัย ผู้อำนวยการฝ่ายคดี เข้าพบ นายไตรยฤทธิ์ เตมหิวงศ์ อธิบดีกรมสอบสวนคดีพิเศษ เพื่อแสดงความยินดีในโอกาสได้รับตำแหน่ง และร่วมประชุมหารือถึงแนวทางทำงานร่วมกัน โดยมี พันตำรวจตรี ยุทธนา แพรดำ รองอธิบดีกรมสอบสวนคดีพิเศษ นายทวีวัฒน์ สุรสิทธิ์ ผู้อำนวยการกองคดีการเงินการธนาคารและการฟอกเงิน ร้อยตำรวจเอก ปิยะ รักสกุล ผู้อำนวยการกองบริหารคดีพิเศษ ร้อยตำรวจเอก สุขวัฒน์ เทพแปง รองผู้อำนวยการกองคดีการเงินการธนาคารและการฟอกเงิน นายธีรศักดิ์ มาตาเดิม ผู้อำนวยการศูนย์สืบสวน ควบคุมการแลกเปลี่ยนเงินและการประกอบธุรกิจสินทรัพย์ดิจิทัล และนายพัลลภ เกิดเทพ ผู้อำนวยการศูนย์สารสนเทศ ร่วมประชุมหารือถึงการบูรณาการการทำงานเชิงรุกในการป้องกันปราบปรามการแลกเปลี่ยนข้อมูล และองค์ความรู้เกี่ยวกับแนวโน้มการกระทำความผิดเกี่ยวกับตลาดทุนในปัจจุบัน
สืบเนื่องจาก ที่ผ่านมา กรมสอบสวนคดีพิเศษ และสำนักงาน ก.ล.ต. ได้มีบันทึกข้อตกลงว่าด้วยการป้องกันและปราบปรามการกระทำความผิดเกี่ยวกับคดีพิเศษ เมื่อวันที่ 15 กรกฎาคม 2562 โดยได้ปฏิบัติงานร่วมกันในเรื่องหลักทรัพย์ ตลาดหลักทรัพย์ สัญญาซื้อขาย การประกอบธุรกิจสินทรัพย์ดิจิตัล ฯลฯ ที่มีผลกระทบต่อระบบเศรษฐกิจโดยรวมของประเทศ ตลอดจนการฉ้อโกงประชาชน อาชญากรรมข้ามขาติมาอย่างต่อเนื่อง เพื่อเป็นการพัฒนาการทำงานตาม MOU ให้มีประสิทธิภาพยิ่งขึ้น จึงได้ประชุม โดยมีข้อหารือดังนี้
1) แนวทางการบูรณาการการทำงานร่วมกันภายใต้บันทึกข้อตกลง (MOU) ระหว่างกรมสอบสวนคดีพิเศษ กับสำนักงานคณะกรรมการกำกับหลักทรัพย์และตลาดหลักทรัพย์ เกี่ยวกับการปฏิบัติงานป้องกันและปราบปราม บังคับใช้กฎหมายในคดีการกระทำความผิดในตลาดทุนที่เกี่ยวกับอาชญากรรมทางเศรษฐกิจ ที่มีผลกระทบต่อสังคมและประชาชนจำนวนมาก
2) พิจารณาเพิ่มพระราชกําหนดการประกอบธุรกิจสินทรัพย์ดิจิทัล พ.ศ. 2561 และพระราชบัญญัติสัญญาซื้อขายล่วงหน้า พ.ศ. 2546 ในบัญชีท้ายประกาศ กคพ. ออกตามความในมาตรา 21 วรรคหนึ่ง (1) แห่งพระราชบัญญัติการสอบสวนคดีพิเศษ พ.ศ. 2547
3) ร่วมมือกันในการพัฒนาความรู้ความเชี่ยวชาญของบุคลากรทั้งสองหน่วยงาน ทั้งนี้ กรมสอบสวนคดีพิเศษจะให้สถาบันการสอบสวนคดีพิเศษเป็นหน่วยงานสนับสนุนการจัดหลักสูตร จัดหาวิทยากร และใช้สถานที่ในการดำเนินการ
4) เพิ่มประสิทธิภาพในการทำงานเชิงรุกเพื่อเป็นการป้องกันและเฝ้าระวัง โดยกรมสอบสวนคดีพิเศษขอบูรณาการแลกเปลี่ยนข้อมูลเทคโนโลยีสารสนเทศ กับสำนักงาน ก.ล.ต. ในเรื่อง AI-Enforcement, Corporate Surveillance และ E-Link ซึ่งจะได้หารือวิธีการเชื่อมโยงข้อมูลต่อไป
5) สำนักงาน ก.ล.ต. มีนโยบายในการนำเทคโนโลยีสารสนเทศมาใช้ในการเฝ้าระวังป้องกันการกระทำความผิดเกี่ยวกับตลาดทุน และอยู่ระหว่างพิจารณาแนวทางในการตั้งพนักงานสอบสวนคดีพิเศษเป็นพนักงานเจ้าหน้าที่ตามพระราชบัญญัติหลักทรัพย์และตลาดหลักทรัพย์ พ.ศ. 2535 เพื่อบูรณาการการทำงานเชิงรุกและป้องกันการกระทำความผิดที่จะเกิดขึ้นในอนาคต
วันพุธที่ 1 กันยายน 2564
รฟม. แถลงความคืบหน้าการดำเนินคดีเกี่ยวกับการคัดเลือกเอกชนร่วมลงทุน โครงการรถไฟฟ้าสายสีส้ม
ช่วงบางขุนนนท์ - มีนบุรี (สุวินทวงศ์)
วันนี้ (1 กันยายน 2564) นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) เปิดเผยว่า รฟม. ขอแถลงคืบหน้าการดำเนินคดีเกี่ยวกับการคัดเลือกเอกชนร่วมลงทุนโครงการรถไฟฟ้าสายสีส้ม
ช่วงบางขุนนนท์ - มีนบุรี (สุวินทวงศ์) ดังนี้
วันนี้ (1 กันยายน 2564) ในคดีหมายเลขดำที่ 580/2564 ศาลปกครองสูงสุดได้มีคำสั่งยืนตามคำสั่งศาลปกครองชั้นต้นที่มีคำสั่งไม่รับคำฟ้องของผู้ฟ้องคดีในข้อหาที่ผู้ฟ้องคดีอ้างว่าการกระทำของคณะกรรมการคัดเลือกตามมาตรา 36 และ รฟม. เป็นการกระทำละเมิดต่อผู้ฟ้องคดี และที่ผู้ฟ้องคดีมีคำขอห้ามมิให้คณะกรรมการคัดเลือกตามมาตรา 36 และ รฟม. กระทำการหรือดำเนินการใด ๆ ที่เกี่ยวข้องกับการคัดเลือกเอกชนในโครงการพิพาทครั้งใหม่ โดยมีเหตุผลว่า การดำเนินการคัดเลือกเอกชนเป็นอำนาจหน้าที่ของฝ่ายปกครองตามพระราชบัญญัติการร่วมลงทุนระหว่างรัฐและเอกชน พ.ศ. 2562 ศาลปกครองไม่อาจมีคำสั่งกำหนดคำบังคับตามมาตรา 72 วรรคหนึ่ง (3)แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542 ให้คณะกรรมการคัดเลือกตามมาตรา 36 และ รฟม. กระทำการหรืองดเว้นกระทำการที่ยังไม่ได้เกิดขึ้นได้
ประเด็นเรื่องความคืบหน้าการฟ้องคดีทั้งหมดเกี่ยวกับการคัดเลือกเอกชนร่วมลงทุน โครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์) สรุปได้ว่า ปัจจุบันมีการฟ้องคดีรวมจำนวน 3 คดี แบ่งเป็นคดีที่อยู่ในการพิจารณาของศาลปกครองกลาง จำนวน 2 คดี ได้แก่ คดีหมายเลขดำที่ 2280/2563 และคดีหมายเลขดำที่ 580/2564 และเป็นคดีที่อยู่ในระหว่างการไต่สวนมูลฟ้องของศาลอาญาคดีทุจริตและประพฤติมิชอบกลาง จำนวน 1 คดี คือ คดีหมายเลขดำที่อท.30/2564
คดีหมายเลขดำที่ 2280/2563 ศาลปกครองสูงสุดได้มีคำสั่งยืนตามคำสั่งศาลปกครองกลางที่จำหน่ายคดีในข้อหาที่ฟ้องขอให้เพิกถอนหลักเกณฑ์ร่วมลงทุนที่แก้ไขเพิ่มเติม ดังนั้น จึงไม่มีประเด็นพิพาทเกี่ยวกับการเพิกถอนหลักเกณฑ์อยู่ในการพิจารณาของศาลปกครองอีกต่อไป
คดีหมายเลขดำที่ 580/2564 ศาลปกครองสูงสุดได้มีคำสั่งยืนตามคำสั่งศาลปกครองกลางที่ไม่รับคำฟ้องข้อหาเกี่ยวกับการการกระทำละเมิด และคำขอห้ามมิให้คณะกรรมการคัดเลือกตามมาตรา 36 และ รฟม. กระทำการหรือดำเนินการใด ๆ ที่เกี่ยวข้องกับการคัดเลือกเอกชนในโครงการพิพาทครั้งใหม่ ไว้พิจารณา โดยให้เหตุผลว่า การดำเนินการคัดเลือกเอกชนเป็นอำนาจหน้าที่ของคณะกรรมการคัดเลือกตามมาตรา 36 และ รฟม. ตามกฎหมาย ดังนั้น จึงไม่มีประเด็นพิพาทเกี่ยวกับการดำเนินการคัดเลือกเอกชนร่วมลงทุนในครั้งใหม่อีกต่อไป
คดีหมายเลขดำที่ อท.30/2564 ศาลอาญาคดีทุจริตและประพฤติมิชอบกลางยังอยู่ในระหว่างไต่สวนมูลฟ้องยังไม่ได้รับฟ้องคดีดังกล่าวไว้พิจารณาแต่อย่างใด
ทั้งนี้ โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานครทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรมฯ - มีนบุรี (สุวินทวงศ์)) ระยะทาง 22.5 กิโลเมตร จำนวน 17 สถานี (สถานีใต้ดิน 10 สถานี และสถานียกระดับ 7 สถานี) และส่วนตะวันตก (ช่วงบางขุนนนท์ - ศูนย์วัฒนธรรมแห่งประเทศไทย) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย) ติดตามข้อมูลข่าวสาร รฟม. ได้ที่เว็บไซต์ รฟม. www.mrta.co.th เฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันพุธที่ 26 มกราคม 2565
นายกฯ ชื่นชมการทำงานหน่วยงานด้านเศรษฐกิจทำงานเห็นผล เศรษฐกิจไทยมีแนวโน้มฟื้นตัวต่อเนื่อง ขยายตัวกว่า 4.5% ย้ำรัฐบาลเดินถูกทางเร่งพัฒนาภาคอุตสาหกรรม 6 ด้าน
​โฆษกรัฐบาลเผย นายกฯ ชื่นชมการทำงานหน่วยงานด้านเศรษฐกิจทำงานเห็นผล เศรษฐกิจไทยมีแนวโน้มฟื้นตัวต่อเนื่อง ขยายตัวกว่า 4.5% ย้ำรัฐบาลเดินถูกทางเร่งพัฒนาภาคอุตสาหกรรม 6 ด้าน
วันนี้ (26 มกราคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ควบคุมการดำเนินนโยบายตามที่ได้สั่งการ และชื่นชมการทำงานของหน่วยงานที่เกี่ยวข้องด้านเศรษฐกิจ หลังรายงานแนวโน้มเศรษฐกิจไทยขยายตัวในอนาคต ยืนยันรัฐบาลเดินถูกทางเน้นการพัฒนาภาคอุตสาหกรรม 6 ด้าน
จากข้อมูลของสำนักงานสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์ คาดการณ์ว่าแนวโน้มเศรษฐกิจไทยปี 2565 จะขยายตัวในช่วง 3.5-4.5% ซึ่งมีปัจจัยสนับสนุน เช่น การใช้จ่ายเพื่ออุปโภคบริโภคของภาคเอกชนและภาครัฐ การลงทุนรวม มูลค่าการส่งออกและนำเข้าสินค้าในรูปเงินดอลลาร์ ดุลการค้า และเสถียรภาพทางเศรษฐกิจ ซึ่งสอดคล้องกับข้อมูลของ สํานักงานเศรษฐกิจอุตสาหกรรม (สศอ.) ที่เปิดเผยว่า ในปี 2565 ดัชนีผลผลิตอุตสาหกรรม ยังคงขยายตัว 4-5% เช่นเดียวกับผลิตภัณฑ์มวลรวมภาคอุตสาหกรรม หรือจีดีพีภาคอุตสาหกรรม ที่ขยายตัว 2.5-3.5% โดยไทยมีศักยภาพหลายด้านที่ได้เปรียบประเทศคู่ค้า ทั้งการมีแรงงานทักษะที่มีฝีมือและคุณภาพ วัตถุดิบทางการเกษตร ที่ตั้งทางยุทธศาสตร์ที่เหมาะสมในการเป็นศูนย์กลางภูมิภาค ตลอดจนโครงการลงทุนต่าง ๆ ผ่านการพัฒนาโครงสร้างพื้นฐาน สอดคล้องกับแนวนโยบายด้านการพัฒนาอุตสาหกรรมที่รัฐบาลให้ความสำคัญเพื่อขับเคลื่อนเศรษฐกิจให้เกิดประสิทธิภาพสูงสุด ซึ่งเมื่อรัฐบาลปลดล็อกการเดินทางระหว่างประเทศแบบ test and go จะช่วยดึงดูดนักลงทุนต่างชาติได้อีกมาก ทั้งนี้ รัฐบาลเน้นการพัฒนาภาคอุตสาหกรรม 6 ด้าน ได้แก่
1. ส่งเสริมเกษตรอุตสาหกรรมอัจฉริยะ
2. พัฒนาอุตสาหกรรมเป้าหมายที่มีศักยภาพ ภายใต้แผนปฏิบัติการด้านการพัฒนาอุตสาหกรรมที่สอดคล้องกับหมุดหมายการพัฒนาตามตารางแผนพัฒนาเศรษฐกิจและสังคมแห่งชาติ ฉบับที่ 13 (พ.ศ.2566-2570)
3. พัฒนาผู้ประกอบการและภาคการผลิตไปสู่ 4.0 เช่น การสร้างและพัฒนาผู้ประกอบการอัจฉริยะ ส่งเสริมเอสเอ็มอี เพิ่มมูลค่าผลิตภัณฑ์อย่างสร้างสรรค์ด้วยเทคโนโลยี นวัตกรรม และดิจิทัล
4. พัฒนาอุตสาหกรรมอย่างยั่งยืนและเป็นมิตรกับสิ่งแวดล้อม
5. จัดตั้งและส่งเสริมการลงทุนนิคมอุตสาหกรรมในพื้นที่เขตเศรษฐกิจพิเศษ
และ 6.การยกระดับการให้บริการด้วยเทคโนโลยีดิจิทัล
ทั้งนี้ รัฐบาลยังได้เร่งพัฒนาทักษะแรงงานทั้ง Upskill และ Reskill โดยเฉพาะกลุ่มแรงงานใหม่และนักศึกษาอาชีวะให้เป็นแรงงานคุณภาพรองรับเทคโนโลยีอุตสาหกรรมแห่งอนาคต 10 อุตสาหกรรมเป้าหมายของไทย ซึ่งหน่วยงานที่เกี่ยวข้องก็ได้เร่งออกโครงการต่างๆ เพื่อเพิ่มจำนวนแรงงานที่เป็นที่ต้องการที่สอดรับกับนโยบายมากขึ้น ในขณะเดียวกันก็มีการส่งเสริมการพัฒนาทุนมนุษย์ต่าง ๆ ควบคู่กันไปด้วย
“นายกรัฐมนตรีเน้นย้ำว่า รัฐบาลคำนึงถึงการขับเคลื่อนเศรษฐกิจทั้งแผนในระยะสั้นและระยะยาว โดยเฉพาะในช่วงสถานการณ์โควิด-19 ที่ยังคงต้องใช้เวลาในการฟื้นฟูและปรับใช้มาตรการให้เหมาะสม โดยต้องใช้ความร่วมมือกันระหว่างภาครัฐและภาคเอกชนเพื่อส่งเสริมกิจกรรมทางเศรษฐกิจต่าง ๆ ให้ขยายตัวได้อย่างต่อเนื่อง ซึ่งเชื่อมั่นว่า การปรับแก้มาตรการ และนโยบายของไทย วิเคราะห์ตามสถานการณ์ที่เกิดขึ้นและตามสถานการณ์ตลาดระหว่างประเทศ จะเป็นรากฐานสำคัญที่จะยกระดับคุณภาพชีวิตของประชาชนให้เกิดความมั่นคงและยั่งยืน” นายธนกร กล่าว
วันจันทร์ที่ 28 กุมภาพันธ์ 2565
รมว.พม. บอกกระทรวงพัฒนาสังคมฯ พร้อมปกป้องเหยื่อถูกคุกคามทางเพศ รัฐบาลเอาจริง ลงโทษหนัก!
รมว.พม. บอกกระทรวงพัฒนาสังคมฯ พร้อมปกป้องเหยื่อถูกคุกคามทางเพศ รัฐบาลเอาจริง ลงโทษหนัก!
เมื่อวันที่ 25 ก.พ. 65นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เปิดเผยว่า ขณะนี้ เจ้าหน้าที่กระทรวง พม. จากบ้านพักเด็กและครอบครัวจังหวัดชัยภูมิ ได้ประสานลงพื้นที่พูดคุยกับเด็กนักเรียนผู้เสียหายที่ถูกรองผู้อำนวยการโรงเรียนแห่งหนึ่งในจังหวัดชัยภูมิแชทหาส่วนตัวด้วยคำพูดคุกคามไปในทางที่ไม่เหมาะสม จากนั้น ได้แจ้งเบอร์โทรศัพท์ติดต่อให้ความช่วยเหลือตลอด 24 ชั่วโมง หากเด็กรู้สึกเครียด วิตกกังวล รู้สึกไม่ปลอดภัย หรือต้องการทราบผลการช่วยเหลือเรื่องการดำเนินการทางวินัยกับผู้ถูกกล่าวหา อีกทั้งสามารถขอเข้ารับการคุ้มครองสวัสดิภาพได้ตลอด 24 ชั่วโมง
ก่อนหน้านี้ เมื่อเดือนมีนาคม 2564 เด็กได้มาขอรับคำปรึกษาจากบ้านพักเด็กและครอบครัวจังหวัดชัยภูมิ โดยเด็กไม่ต้องการให้เป็นข่าวหรือดำเนินคดีใดๆ กับผู้กระทำ แต่อยากขอให้ช่วยหยุดพฤติกรรมของรองผู้อำนวยการโรงเรียนดังกล่าว ทางบ้านพักเด็กฯ จึงได้นำเรียนผู้ว่าราชการจังหวัดชัยภูมิ ในฐานะเจ้าพนักงานคุ้มครองเด็กจังหวัด และได้แจ้งว่าจะเรียกเข้ามาพูดคุยตักเตือน หลังจากนั้น ไม่ได้รับแจ้งว่าเด็กถูกคุกคามอีก เนื่องจากเด็กรายดังกล่าวและเพื่อนๆ ได้ย้ายไปโรงเรียนอื่นแล้ว
นายจุติกล่าวเพิ่มเติมว่า นอกจากนี้ บ้านพักเด็กและครอบครัวจังหวัดชัยภูมิ ได้ติดตามข้อเท็จจริงจากเขตพื้นที่การศึกษาที่รับผิดชอบโรงเรียนดังกล่าว แจ้งว่ามีการสอบข้อเท็จจริงพร้อมตั้งคณะกรรมการสืบข้อเท็จจริงเรียบร้อยแล้ว และมีคำสั่งให้ผู้ถูกกล่าวหาออกนอกพื้นที่ไปก่อน โดยให้มาช่วยราชการที่เขตพื้นที่การศึกษาจนกว่าคณะกรรมการจะดำเนินการตามกระบวนการเรียบร้อย อีกทั้งได้แจ้งผู้ว่าราชการจังหวัดชัยภูมิทราบ เพื่อจะได้มีแนวทางป้องกันแก้ไขปัญหา และกำชับโรงเรียนต่างๆ เพื่อไม่ให้เกิดเหตุการณ์ลักษณะนี้ขึ้นอีกต่อไป
วันพฤหัสบดีที่ 17 กุมภาพันธ์ 2565
รมว.เฮ้ง ห่วงลูกจ้าง เหตุไซต์ก่อสร้างลุมพินีถล่ม สั่งกสร. ตรวจสอบ พร้อมประสานหน่วยงานภาครัฐให้การช่วยเหลือทันที
รมว.แรงงาน ห่วงลูกจ้างโครงการก่อสร้างโรงแรมหรู วัน แบงค็อก เขตลุมพินี กรุงเทพมหานคร เหตุไซต์ก่อสร้างถล่ม ส่งพนักงานตรวจความปลอดภัย ลงพื้นที่เข้าตรวจสอบ พร้อมประสานหน่วยงานกระทรวงแรงงานช่วยเหลือให้ได้รับสิทธิประโยชน์ตามกฎหมาย
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า เมื่อวันที่ 16 กุมภาพันธ์ 2565 เกิดเหตุไซต์งานก่อสร้าง โครงการ วัน แบงค็อก ถนนพระราม 4 แขวงลุมพินี เขตปทุมวัน กรุงเทพมหานคร โดยมีบริษัท อิตาเลียนไทย ดีเวล๊อปเมนต์ จำกัด (มหาชน) เป็นผู้ดำเนินการก่อสร้าง เกิดอุบัติเหตุโครงสร้างค้ำยันแบบหล่อคอนกรีตพังถล่มขณะกำลังเทคอนกรีต ทำให้มีลูกจ้างที่ปฏิบัติงานอยู่ใต้จุดค้ำยันเสียชีวิต และได้รับบาดเจ็บนั้น กระทรวงแรงงานไม่นิ่งนอนใจ พร้อมกำชับเจ้าหน้าที่หน่วยงานที่เกี่ยวข้องลงพื้นที่ตรวจสอบทันที
นายสุชาติกล่าวต่อไปว่า ตนได้สั่งการให้กรมสวัสดิการและคุ้มครองแรงงานส่งพนักงานตรวจความปลอดภัย ศูนย์ความปลอดภัยในการทำงานเขต 11 ลงพื้นที่เข้าตรวจสอบ โดยได้ข้อมูลเบื้องต้นจากการสอบถามผู้รับผิดชอบงานความปลอดภัยของบริษัทฯ พบว่ามีผู้เสียชีวิต 3 ราย และได้รับบาดเจ็บ 4 ราย ซึ่งเป็นลูกจ้างที่ปฏิบัติงานอยู่ใต้จุดค้ำยันดังกล่าว และลูกจ้างที่ได้รับบาดเจ็บได้กลับไปรักษาตัวต่อที่บ้านแล้ว และในส่วนของสาเหตุที่โครงสร้างค้ำยันแบบหล่อคอนกรีตเกิดพังถล่มอยู่ระหว่างตรวจสอบข้อเท็จจริง
“วันนี้ผมได้รับรายงานจากนายนิยม สองแก้ว อธิบดีกรมสวัสดิการและคุ้มครองแรงงานว่า กรมสวัสดิการและคุ้มครองแรงงานได้ส่งพนักงานตรวจความปลอดภัย ศูนย์ความปลอดภัยในการทำงานเขต 11 พร้อมทั้งพนักงานตรวจแรงงาน สำนักงานสวัสดิการและคุ้มครองแรงงานกรุงเทพมหานครพื้นที่ 1 และหน่วยงานที่เกี่ยวข้องเข้าให้ความช่วยเหลือในวันนี้ เรื่องของการประสานดูแลรักษาพยาบาลผู้บาดเจ็บ สิทธิประโยชน์ตามกฎหมาย และด้านคุ้มครองแรงงาน พร้อมทั้งเข้าตรวจสอบเพิ่มเติมเพื่อสอบข้อเท็จจริงนายจ้าง และผู้ที่เกี่ยวข้อง เพื่อเตรียมรวบรวมพยานหลักฐานว่านายจ้างมีการฝ่าฝืนโดยไม่ปฏิบัติตามกฎหมายหรือไม่ ตามพระราชบัญญัติความปลอดภัย อาชีวอนามัยและสภาพแวดล้อมในการทำงาน พ.ศ. 2554 กฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับงานก่อสร้าง พ.ศ. 2564 และกฎกระทรวงกำหนดมาตรฐานการบริหารจัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับนั่งร้านและค้ำยัน พ.ศ. 2564 หรือไม่ ซึ่งถ้าหากนายจ้างไม่ปฏิบัติตามกฎหมายดังกล่าวจะดำเนินการตามกฎหมายต่อไป โดยมีโทษจำคุกไม่เกินหนึ่งปี หรือปรับไม่เกินสี่แสนบาท หรือทั้งจำทั้งปรับ”นายสุชาติ กล่าวทิ้งท้าย